Fl‐4 ta' Marzu 2016, il‐Kunsill żied 16‐il persuna u 12‐il entità mal‐lista ta' persuni u entitajiet soġġetti għall‐miżuri restrittivi tal‐UE kontra r-Repubblika Demokratika tal-Poplu tal-Korea (RDPK). Id‐deċiżjoni tittrasponi l‐elementi l-ġodda fil-lista imposti mir‐Riżoluzzjoni 2270 tal‐Kunsill tas‐Sigurtà tan‐Nazzjonijiet Uniti adottata fit‐2 ta' Marzu 2016 b'reazzjoni għat‐test nukleari u l‐varar ta' rokit mill‐Korea ta' Fuq fis‐6 ta' Jannar 2016 u s‐7 ta' Frar 2016 rispettivament. L‐atti legali ser jiġu ppubblikati fil‐Ġurnal Uffiċjali fil‐5 ta' Marzu 2016. Il‐miżuri restrittivi tal‐UE kontra l‐Korea ta' Fuq ġew introdotti fit‐22 ta' Diċembru 2006. Il‐miżuri eżistenti jimplimentaw ir‐riżoluzzjonijiet kollha tal‐KSNU adottati wara t‐testijiet nukleari u l‐varar bl‐użu ta' teknoloġija tal‐missili ballistiċi mir‐RDPK u jinkludu wkoll miżuri awtonomi addizzjonali tal‐UE. Dawn għandhom fil‐mira il‐programmi nukleari, dawk ta' armi ta' qerda massiva u dawk ta' missili ballistiċi tal‐Korea ta' Fuq. Il‐miżuri jinkludu projbizzjonijiet fuq l‐esportazzjoni u l‐importazzjoni ta' armi, prodotti u teknoloġija li jistgħu jikkontribwixxu għal dawn il‐programmi. Kemm in‐NU kif ukoll l‐UE imponew ukoll, b'mod awtonomu, miżuri mmirati lejn is‐servizzi finanzjarji, il‐kummerċ u t‐trasport. L‐UE saħħet il‐miżuri tagħha l‐aħħar fit‐22 ta' April 2013, waqt li ttrasponiet ir‐Riżoluzzjoni 2240 tal‐KSNU.